Twee sterf in Roodepoort-skieteryArgieffoto (Foto: imgkid.com) Twee mans, ŉ veiligheidswag en ŉ vermeende rower, is Dinsdagmiddag tydens ŉ mislukte gewapende rooftog by Bosmont Café in Roodepoort doodgeskiet. Volgens Athlenda Mathe, woordvoerder van Netcare 911, het ŉ groep verdagtes omstreeks 17:15 probeer om die onderneming te beroof, toe ŉ oor-en-weer-skietery uitgebreek het. “Toe Netcare 911 en ander nooddienste by die toneel aankom, het die mans reeds aan hul skietwonde beswyk. Hulle is op die toneel dood verklaar,” het Mathe gesê. Nog vier mense, waaronder twee verdagtes, het skietwonde opgedoen. Die twee verdagtes is kritiek gewond en is onder swaar polisiebewaking na ŉ nabygeleë hospitaal geneem. Die polisie ondersoek die voorval.